ตลาดหุ้นหวั่นเทขายหุ้นแบงก์พาณิชย์
ตลาดหุ้นผันผวน กังวลนักลงทุนเทขายหุ้นแบงก์ หลังจาก ธปท. ห้ามจ่ายปันผลและซื้อหุ้นคืน


22 มิ.ย. 2563

บริษัทหลักทรัพย์ฟินันเซีย ไซรัส คาดการณ์แนวโน้มตลาดหุ้นวันนี้ ว่า คาดว่า SET Index จะแกว่งตัว Sideways to Sideways Down ในกรอบ 1,360-1,375 จุด โดยกลุ่มที่คาดว่าจะกดดันตลาดคือกลุ่มธนาคารหลัง ธนาคารแห่งประเทศไทย (ธปท.) ขอให้งดจ่ายปันผลระหว่างกาลและซื้อหุ้นคืน ซึ่งอาจสร้างความกังวลในแง่มุมมองของ ธปท. ต่อการฟื้นตัวของเศรษฐกิจที่อ่อนแอกว่าคาด
อย่างไรก็ตามคาดว่ากลุ่มพลังงานยังประคองตลาดได้หลังราคาน้ำมันดิบยังปรับขึ้นจากการลดกำลังการผลิตของOPEC+ คาดว่าตลาดอยู่ในช่วงแกว่งตัวสร้างฐานและจับตาการระบาดของ COVID19 ระลอกที่ 2 ควบคู่ไปกับมาตรการกระตุ้นเศรษฐกิจทั้งนโยบายการเงินและการคลังทั่วโลก ในส่วนของไทย คณะกรรมการนโยบายการเงิน (กนง.) จะประชุมวันพุธนี้
บริษัทหลักทรัพย์ เอเอสแอล ประเมินว่า ตลาดหุ้นไทยวันนี้จะแกว่งตัวผันผวนและยังคงลักษณะขึ้นมีแรงขายทำกำไรรอบ จากความกังวลเรื่องความเสี่ยงภาวะไวรัสโควิดรอบสอง นอกจากนี้ยังมีความกังวล ธปท. ขอความร่วมมือ ธนาคารพาณิชย์งดจ่ายเงินปันผลและงดซื้อหุ้นคืน คาดมีแรงขายลดความเสี่ยง และกลับเข้าซื้อหุ้นกลุ่มอื่นทดแทน เช่น กลุ่มพลังงาน